ปี53ยอดเทคโอเวอร์พุ่ง8.32หมื่นล้าน
ก.ล.ต.เปิดตัวเลขสิถิติตลาดทุนปี53พบตัวเลขเทคโอเวอร์ 8.32 หมื่นล้านพุ่ง 359.66%จากปี 2552 ส่วนตราสารหนี้สั้นรวม 6.83 แสนล้านบาท ตราสารหนี้ยาวมีเพียง 2.7แสนล้านเท่านั้น
1 ก.พ. 2554

ก.ล.ต.เปิดตัวเลขสิถิติตลาดทุนปี53พบตัวเลขเทคโอเวอร์ 8.32 หมื่นล้านพุ่ง 359.66%จากปี 2552 ส่วนตราสารหนี้สั้นรวม 6.83 แสนล้านบาท ตราสารหนี้ยาวมีเพียง 2.7แสนล้านเท่านั้น 
รายงานข่าวจากสำนักงานคณะกรรมการกำกับหลักทรัพย์และตลาดหลักทรัพย์(ก.ล.ต.) เปิดเผยตัวเลขสถิติที่สำคัญที่เกิดขึ้นในตลาดทุนประจำปี 2553  ว่าในส่วนของการทำคำเสนอซื้อเพื่อครอบงำกิจการ(เทคโอเวอร์) นั้น มีมูลค่าการขอรับซื้อรวมทั้งสิ้น 8.32 หมื่นล้านบาท  แต่เกิดขึ้นจริงจำนวน  5.78   หมื่นล้านบาท ปรับตัวเพิ่มขึ้น 359.66% จากปี 2552 จำนวน ที่มีเพียง 1.81 หมื่นล้านบาทและเกิดขึ้นจริง 1.55 หมื่นล้าน โดยมีจำนวนบริษัทที่ถูกซื้อทั้งสิ้น 21 บริษัทจากปี 2552 อยู่ที่ 16 บริษัท  
ส่วนไตรมาส 4 มีการทำคำเสนอซื้อกิจการวงเงินรวม 1.61 หมื่นล้านบาทเกิดขึ้นจริง 5,650 ล้านบาท เพิ่มขึ้นจากงวดเดียวกันของปี 2552 ซึ่งอยู่ที่  2,750  ล้านบาท
สำหรับการขอซื้อกิจการเพื่อเพิกถอนหุ้นออกจากตลาดในปี2553 มีมูลค่ารวมทั้งสิ้น  7,938 ล้านบาท เพิ่มขึ้นจากปี 2552 อยู่ที่ 6,522 ล้านบาทมีจำนวนบริษัทที่ถูกซื้อ  6 บริษัทลดลงจากปี2552อยู่ที่ 7 บริษัท 
รายงานข่าวระบุว่าในส่วนของการร้องเรียนกรณีปั่นหุ้นมีจำนวนทั้งสิ้น 48 เรื่อง เพิ่มขึ้นปี2552ซึ่งอยู่ที่  35เรื่อง
สำหรับตัวเลขการระดมทุนด้วยการ  ออกตราสารหนี้ระยะสั้นมีการออกในวงเงินรวมทั้งหมด 6.83 แสนล้านบาท ปรับตัวเพิ่มขึ้นจากงวดปี  2552 ที่ออกในวงเงินรวม 5.59  แสนล้านบาท ส่วนตราสารหนี้ระยะยาวออกในวงเงินรวม 2.70 แสนล้านบาทปรับตัวลดลงจากปี 2552 ที่มีการออกตราสารหนี้ระยะยาวในวงเงิน  4.59 แสนล้านบาท  ขณะที่งวดไตรมาส 4 ของปีออกในวงเงิน 1.97 แสนล้านบาทเพิ่มขึ้นจากงวดเดียวกันของปี 2552 ที่ออกในวงเงิน 1.70 แสนล้านบาท ส่วนตราสารหนี้ระยะยาว  ออกในวงเงิน 5.93 หมื่นล้านบาทลดลงเช่นกันจากงวดไตรมาส 4ปี 2552 ที่ออกในวงเงิน 8.43หมื่นล้านบาท
นักวิเคราะห์กล่าวว่า  การออกตราสารหนี้สั้นที่มากกว่ายาวเพราะตลาดคาดกันว่าดอกเบี้ยอยู่ในช่วงขาขึ้น
สำหรับการระดมทุนในตลาดหุ้นในส่วนของการเสนอขายหุ้นให้กับประชาชนทั่วไปเป็นครั้งแรก(ไอพีโอ) การเสนอขายหุ้นให้กับประชานชนทั่วไป(พีโอ)และเสนอขายให้กับบุคคลในวงจำกัด(พีพี) มีวงเงินรวมทั้งสิ้น 4.07 หมื่นล้านบาทเพิ่มขึ้นจากปีก่อนที่ออกเพียง 2.07 หมื่นล้านบาท
ส่วนไตรมาส 4 ปี 2553 มีการขายหุ้นไอพีโอวงเงินรวม  965  ล้านบาทลดลงจากงวดปีก่อนที่ขาย5,819  ล้านบาท  ส่วนการขายหุ้นพีโอมีเพียง 1ล้านบาทเท่านั้นขณะที่งวดเดียวกันของปีก่อนอยู่ที่ 741 ล้านบาท  ขณะที่การขายหุ้นพีพีอยู่ที่ 791 ล้านบาทลดลงจากงวดเดียวกันของปีก่อนอยู่ที่  3,572  ล้านบาท